ผถห.SGP ไฟเขียวแตกพาร์เหลือ 0.50 บ. จับตาเทรดสนั่น พ.ค.นี้
ผถห. SGP ไฟเขียวแตกพาร์เหลือ 0.50 บ. จับตาเทรดสนั่น พ.ค.นี้ 
30 เม.ย. 2561

นายศุภชัย วีรบวรพงศ์ กรรมการผู้จัดการ บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP เปิดเผยว่า ที่ประชุมสามัญผู้ถือหุ้นเมื่อวันที่ 27 เมษายน 2561 มีมติอนุมัติจ่ายเงินปันผลสำหรับงวดครึ่งปีหลังของปี 2560 ในอัตราหุ้นละ 1.00 บาท
โดยจ่ายจากกำไรสะสมและผลประกอบการ และเมื่อรวมกับเงินปันผลระหว่างกาลงวดครึ่งปีแรกของปี 2560 ในอัตราหุ้นละ 0.50 บาท จะเป็นเงินปันผลที่จ่ายในปี 2560 ในอัตราหุ้นละ 1.50 บาท คิดเป็นเงินรวม 1,378.40 ล้านบาท โดยการจ่ายเงินปันผลดังกล่าวเป็นการจ่ายจากมูลค่าหุ้นที่ตราไว้ (พาร์) เดิม 1.00 บาท/หุ้น กำหนดจ่ายเงินปันผลในวันที่ 9 พฤษภาคม 2561
นอกจากนี้ ที่ประชุมผู้ถือหุ้นยังอนุมัติเปลี่ยนแปลงมูลค่าหุ้นที่ตราไว้ (พาร์) ของบริษัทฯจากเดิมมูลค่าหุ้นละ 1 บาท เป็นมูลค่าหุ้นละ 0.50 บาท พร้อมแก้ไขหนังสือบริคณห์สนธิของบริษัทข้อ 4 เป็น ทุนจดทะเบียนจำนวน 918,931,500 บาท แบ่งออกเป็น 1,837,863,000 หุ้น มูลค่าหุ้นละ 0.50 บาท
ทั้งนี้การแตกพาร์ดังกล่าวมีวัตถุประสงค์เพื่อเพิ่มสภาพคล่องหมุนเวียนในการซื้อขายหลักทรัพย์ฯ หลังจากในช่วงที่ผ่านมามีนักลงทุนสถาบัน กองทุน และนักลงทุนทั่วไป สนใจเข้ามาลงทุนในหุ้น SGP เป็นจำนวนมาก แต่มีข้อจำกัดในเรื่องของสภาพคล่อง ทำให้จำเป็นต้องมีการเปลี่ยนแปลงพาร์ใหม่
โดยภายหลังจากการแตกพาร์เหลือ 0.50 บาท/หุ้น จะส่งผลให้ราคาหุ้นปรับตัวลดลง ซึ่งถ้าคิดจากราคาหุ้นปิดที่ระดับ 30.50 บาท เมื่อวันที่ 27 เม.ย. 61 ลดเหลือ 15.25 บาท และคาดว่าจะเข้าเทรดราคาใหม่ในช่วงเดือนพ.ค.นี้